Selvom titlen nu er verdensmester i surfing for juniorer, er det ikke ensbetydende med, at man slipper for første dag i sjette klasse. Hverdagen kan nemlig hurtigt melde sig igen, og derfor måtte skoletasken på ryggen, da 12-årige Tobias Bjørnaa fra Klitmøller mandag havde jysk grund under fødderne igen, efter VM-titlen blev sikret på Tenerife i weekenden. - Det var lidt hårdt at komme i gang, lød det fra Tobias Bjørnaa, da TV MIDTVEST mandag besøgte ham efter weekendens triumf. En triumf, der ikke helt var sunket ind hos det unge surftalent endnu. - Det er lidt underligt, at jeg er verdensmester. Jeg havde ikke regnet med det. Men det var fedt, og jeg er glad. Har surfet siden han var fem Surf og saltvand har Tobias Bjørnaa været bidt af, siden han som femårig var med på vandet for første gang. Siden dengang er det gået stærkt for den unge surfer, der nyder at kaste sig ud i bølgerne. - Det er sjovt at surfe, og man kan altid udvikle sig og blive bedre, siger junior-verdensmesteren. Interessen har han ikke fra fremmede. Faderen er nemlig selv passioneret surfer og har været det hele livet. - Det er fedt, at vi kan køre ned til vandet og surfe sammen. Det kan godt være svært at surfe på havet, så det er ikke nogen selvfølge, at man bare kan tage sin børn med, lyder det fra Mads Bjørnaa, der er glad for sønnens erobrerede verdensmesterskab. - Jeg er super stolt af ham. Det er fedt, han har vundet og selv er så glad for det. Vil leve af at surfe Fremtiden er endnu ikke planlagt, men Tobias Bjørnaa er ikke i tvivl om, at det gerne må have noget med surfing at gøre. - Jeg vil gerne kunne leve af det, lyder det forsigtigt fra den nykårede verdensmester. Faderen er dog mere konservativ, når snakken falder på fremtiden. - Vi holder ret hårdt på, at det der med skolen, skal passes. Det er jo det, han skal leve af i længden. Jeg tror også godt, han selv kan forstå det, griner Mads Bjørnaa. Tobias Bjørnaa træner tre gange om ugen, og hvis vejrforholdene ikke tillader en tur på vandet, laver han styrketræning derhjemme.

Opsummering:
Den unge Klitmøller-surfer var bedst af alle i juniorklassen, da han i weekenden blev verdensmester.